Bussie-ongeluk: Hercules oorledeLees Hercules Homan (10) voor die ongeluk. Foto: Verskaf Hercules Homan (10), wat onlangs in Hendrina, Mpumalanga deur ŉ minibus raakgery is, is Maandagaand oorlede. Marlene, Hercules se ma, het dit aan Maroela Media bevestig. Sy sê Hercules is omstreeks 21:15 oorlede nadat sy hart gaan staan het. Maroela Media sal later vanoggend volledig hieroor berig. Hercules is sy ouers se laatlammetjie en word al vir langer as twee weke in die waakeenheid van die Garden City-hospitaal in Johannesburg behandel nadat hy op 4 Julie deur ŉ minibus van ŉ spysenieringsmaatskappy getref is. Die ongeluk het naby sy ouerhuis plaasgevind. Hy het glo gebuk om een van sy skoenveters vas te bind, toe die minibus om ŉ skerp draai gekom en hom getref het. Die vrou het glo te vinnig om die draai en te naby aan die sypaadjie gery. Hy is op 11 Julie breindood verklaar en sy ouers het die moeilike besluit gemaak dat die masjiene wat hom aan die lewe hou, op 14 Julie afgeskakel sou word. Sy dokter was egter toe vol hoop nadat hulle hom van sy asemhalingmasjien afgehaal het en hy self kon asemhaal. Hy kon egter sedertdien nie weer op sy eie asemhaal nie, maar sy hart klop vanself. Die Homan-egpaar bly tans in die aande by Hercules sr. se broer in Springs, en was daagliks by hul seun in die hospitaal. Hercules het drie susters, Jackie Black (27), Marlize van Zyl (24) en Louise Homan (21). Hy was ‘n leerling aan Laerskool Marietjie Van Niekerk in Bethal. Lees ook: Bussie-ongeluk: Dubbele tragedie vir Homan-familie Bussie-ongeluk: Hercules veg dapper voort Bussie-ongeluk: Seun se hart klop nog sterk Bussie-ongeluk: “Ons gaan nie nou die masjiene afsit nie” Bussie-ongeluk: Ouers waak by seun se bed, wag op nuus Ouers wag op wonderwerk ná bussie seun tref